Diari Oficial de la Generalitat Valenciana


Sumari del DOGV 4024, del 19-06-2001 (2001/5858)

ORDRE de 12 de juny de 2001, de la Conselleria d'Economia, Hisenda i Ocupació, per la qual es dicten les normes per a l'elaboració dels pressupostos de la Generalitat Valenciana per a l'exercici 2002.
--------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/06/12/(2)/dof/vci/html**

### Dades del document

Número de DOGV
:   4024

Data del DOGV
:   19-06-2001

Secció del DOGV
:   I. DISPOSICIONS GENERALS

Número del document
:   2001/5858


Data del document
:   12-06-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * elaboració del pressupost
    * legislació

ORDRE de 12 de juny de 2001, de la Conselleria d'Economia, Hisenda i Ocupació, per la qual es dicten les normes per a l'elaboració dels pressupostos de la Generalitat Valenciana per a l'exercici 2002. [2001/X5858]
  
El procés d'elaboració dels pressupostos de la Generalitat Valenciana per a l'any 2002, té com a referència obligada les previsions del Programa d'Estabilitat del Regne d'Espanya per al període 2000-2004, per això els pressupostos han de basar-se en la continuïtat de la consecució d'alts nivells de creixement econòmic i de l'ocupació, objectius primordials que han de propiciar una ràpid avanç en la senda de la convergència real amb els països centrals de la Unió Econòmica i Monetària i el correlatiu augment del nivell de vida i benestar de la societat espanyola.
  
Per això la política econòmica ha de continuar guiant-se pels eixos que han definit la seua orientació recent, en primer lloc, una política fiscal que al reforçar el compromís per l'estabilitat pressupostària dóna fonament al creixement econòmic i a l'ocupació i genera els recursos per a impulsar la inversió pública i reforçar la protecció social. En segon lloc, les polítiques de liberalització econòmica, de defensa de la competència i, en general, de reformes estructurals de mercats i factors productius.
  
D'acord amb aquestes directrius, els pressupostos de la Generalitat Valenciana per al 2002, han de ser capaços de generar expectatives satisfactòries de creixement equilibrat i de creació d'ocupació, una vegada culminat el procés de consolidació fiscal, iniciat a mitjan 1996, de l'equilibri pressupostari.
  
En aquesta línia d'actuació, el Govern Valencià continuarà incidint en aquelles polítiques que fins ara han aconseguit situar la Comunitat Valenciana en una senda de descens interanual de l'atur registrat, així com en un creixement econòmic estable, que es manté fer en el seu afany de continuar sanejant els comptes públic, garantint la consecució de l'equilibri pressupostari, sense que això supose una pèrdua en la qualitat dels serveis públics fonamentals, per a això s'estableixen els criteris generals de pressupostació següents:
  
A) Contenció de la despesa, aplicant per a això una política de racionalització de la despesa de la Generalitat, que es pretén aconseguir mitjançant l'adaptació del projecte ECONÒMIC.
  
B) La prestació dels serveis públics fonamentals incrementant i millorant el seu nivell de qualitat.
  
C) La modernització del sector públic, incrementant els recursos d'aquelles polítiques de despesa que més incideixen sobre la R + D + I i la formació del capital humà.
  
Cal mencionar, així mateix, que a partir de 2002, des del punt de vista metodològic de la pressupostació, es potenciarà especialment la programació a mig termini com element de referència fonamental per a l'elaboració del pressupost. Aquesta programació, formulada en un escenari plurianual, en el marc de l'actual Programa Operatiu vigent fins al 2006, permetrà fer compatible la senda prevista de compromisos i prioritats de les polítiques de despesa amb els escenaris financers que possibilite la consecució dels objectius d'estabilitat pressupostària.
  
Des del punt de vista de la seua elaboració documental i presentació, l'aspecte més destacat dels pressupostos de la Generalitat Valenciana per a 2002 és que seran els primers pressupostos que s'elaboren en euros. L'1 de gener de 2002 acaba, en efecte, el període de transició amb la posada en circulació física de la nova moneda europea i l'adaptació de tota l'economia a l'euro. Per això, i junt amb els necessaris mecanismes d'adaptació de tota la documentació, la present ordre estableix la unitat de pressupostació en euros.
  
Finalment, cal mencionar que per mitjà de la present ordre es procedeix a adequar la classificació econòmica del pressupost de la Generalitat Valenciana a la pròxima implantació del Pla General de Comptabilitat Pública.
  
En conseqüència, fent ús de les facultats que em confereix el Decret Legislatiu de 26 de juny de 1991, que aprova el text refós de la Llei d'Hisenda Pública de la Generalitat Valenciana, en els articles 23 i 24,
  
ORDENE
  
1. Àmbit d'aplicació
  
1.1 Les normes contingudes en la present ordre s'aplicaran:
  
a) A l'administració de la Generalitat Valenciana.
  
b) A les entitats autònomes i altres organismes públics.
  
c) A les empreses de la Generalitat Valenciana compreses en l'article 5.2 del text refós de la Llei d'Hisenda Pública de la Generalitat Valenciana.
  
d) A les fundacions de la Generalitat Valenciana compreses en l'article 5.3 del text refós de la Llei d'Hisenda Pública de la Generalitat Valenciana
  
1.2 Unitat de pressupostació
  
El pressupost s'elaborarà tenint com a unitat de compte l'euro.
  
2. Òrgans participants en el procés d'elaboració del pressupost de la Generalitat Valenciana i tramitació de l'avantprojecte
  
2.1 Són òrgans competents en l'elaboració del pressupost de la Generalitat Valenciana per a l'any 2002:
  
2.1.1 La Direcció General de Tributs elaborarà la informació necessària que permeta quantificar els capítols I, II, III i V del pressupost d'ingressos i els beneficis fiscals.
  
2.1.2 La Direcció General d'Economia quantificarà els Fons Estructurals (FEDER, FSE, FEOGA-Orientació), FEOGA-Garantia, IFOP, els Fons de Cohesió i qualsevol altra font financera procedent de la Unió Europea, així com el Fons de Compensació Interterritorial i les aplicacions pressupostàries corresponents a tots ells i que es consideren susceptibles de finançament en aquest moment.
  
2.1.3 Els òrgans superiors de la Generalitat i les conselleries elaboraran les propostes ajustades a les lleis que els siguen d'aplicació, als acords i les directrius aprovats pel Consell i a les normes i els criteris que s'assenyalen en aquesta disposició relatives a:
  
Modificacions de l'articulat del projecte de llei de pressupostos i, si és el cas, projecte de llei de mesures d'acompanyament.
  
Modificacions dels serveis pressupostaris, programes pressupostaris, línies de subvenció, projectes d'inversió i, en general, d'afers pressupostaris.
  
Avantprojecte de l'estat de despeses del seu pressupost.
  
Les previsions dels ingressos afectes als programes per ells desenvolupats.
  
Els avantprojectes dels estats de recursos i dotacions dels organismes a elles adscrits, formant un sol pressupost per a cada organisme que comprendrà totes les actuacions, operacions i serveis que hagen de realitzar-se en virtut de les funcions que tinguen assignades, mantenint la coherència de les transferències reflectides en els estats de despeses de les conselleries i els estats d'ingressos dels organismes. En el cas de les despeses afectes a finançament comunitari, s'entendrà com a ingressos previstos els que deriven de les propostes formalment presentades.
  
2.1.4 Les empreses, les fundacions i els altres ens públics de la Generalitat elaboraran els seus programes d'actuació, inversions i finançament, així com els pressupostos d'explotació i de capital, ajustats al que disposen les normes que les regulen. En el cas de les despeses afectes a finançament comunitari, s'entendrà com a ingressos previstos els que deriven de les propostes formalment presentades. La tramesa dels avantprojectes corresponents s'efectuarà a través de les secretaries generals de les conselleries a les quals estiguen adscrits.
  
2.2 Correspon a la Sotssecretaria de Política Pressupostària i Tresor:
  
L'elaboració dels escenaris d'ingressos i despeses.
  
L'obtenció, l'anàlisi i l'agregació, si és el cas, de les dades, antecedents, informes i estadístiques necessaris per a l'elaboració dels estats de despeses i ingressos pressupostaris, amb aquesta finalitat demanarà la informació necessària dels distints centres gestors
  
L'elaboració de l'avantprojecte de llei de pressupostos, tenint en compte les propostes formulades pels distints centres gestors, les orientacions de política econòmica i les prioritats establides.
  
3. Procés d'elaboració
  
3.1 La Sotssecretaria de Política Pressupostària i Tresor examinarà, en coordinació amb els altres òrgans competents en l'elaboració del pressupost, la documentació pressupostària rebuda, a l'efecte d'ajustar els crèdits al que disposa aquesta ordre i la resta de normativa aplicable, a fi de:
  
Analitzar l'ajustament de les propostes formulades a la política pressupostària del Govern.
  
Contrastar les propostes formulades amb els escenaris elaborats, especialment referent al finançament afectat.
  
Racionalitzar la despesa pública.
  
3.2 La Conselleria d'Economia, Hisenda i Ocupació, basant-se en els resultats de l'examen i dels ajustaments previstos en els apartats anteriors, i tenint en compte el que especifica l'article 24 del text refós de la Llei d'Hisenda Pública de la Generalitat Valenciana, trametrà al Consell, abans del 19 d'octubre, el corresponent avantprojecte de Llei de Pressupostos de la Generalitat Valenciana per a l'exercici 2002, el qual, una vegada aprovat, serà elevat a les Corts Valencianes en el termini assenyalat en l'article 55, apartat quatre, de l'Estatut i en l'article 25 del text refós de la Llei d'Hisenda Pública de la Generalitat Valenciana.
  
4. Estructura dels pressupostos de la Generalitat Valenciana
  
4.1 Estructura general del pressupost d'ingressos.
  
El pressupost d'ingressos de la Generalitat Valenciana i dels organismes públics per a l'any 2002 s'estructura d'acord amb la classificació econòmica que s'adjunta com annex I.
  
4.2 Estructura general del pressupost de despeses.
  
El pressupost de despeses de la Generalitat Valenciana i dels organismes públics per a l'any 2002 s'estructura d'acord amb els criteris següents:
  
a) Ordenació per naturalesa econòmica, d'acord amb la classificació que s'adjunta com annex II.
  
b) Ordenació per seccions i serveis i organismes a elles adscrits. Annex III.
  
c) Ordenació funcional dels programes pressupostaris d'acord amb la classificació de grups, funcions i subfuncions vigent. Annex IV.
  
d) Màxima territorialització possible dels crèdits de despeses pressupostats. Annex V.
  
4.3 Estructures específiques.
  
Els pressupostos d'ingressos i despeses de les entitats autònomes comercials, industrials, financeres i anàlogues, les societats de la Generalitat, les fundacions i els altres ens públics, s'estructuraran d'acord amb els criteris funcionals, orgànics i territorials assenyalats amb caràcter general i s'ajustaran, quant als criteris econòmics, a les normes específiques de caràcter comptable que els són d'aplicació.
  
5. Documentació per a l'elaboració del pressupost de la Generalitat Valenciana
  
5.1 Els òrgans competents per a l'elaboració dels pressupostos per a l'any 2002 formularan les seues propostes a través de quatre documents:
  
a) Presentació de la proposta d'avantprojecte de pressupost:
  
Consisteix en un document en el qual es raonen sintèticament els objectius i les mesures que serveixen de suport a les propostes pressupostàries que formule el departament, en l'àmbit de conselleria, entitats autònomes, empreses i fundacions. En particular, l'adaptació als objectius generals de contenció i racionalització de la despesa pública, així com, si és el cas, de la política d'ingressos de gestió departamental que es propose. El seu contingut podrà ser utilitzat en l'elaboració de la Memòria i de l'Informe Econòmic Financer.
  
El document serà enviat per correu electrònic a l'adreça DICQJUXXVEJU@liv.xa amb la referència «Presentació de la proposta d'avantprojecte de pressupostos?. La Sotssecretaria de Política Pressupostària i Tresor respondrà a l'enviament amb un «Rebut» pel mateix mitjà a l'adreça remitent.
  
b) Propostes relatives a l'articulat de l'avantprojecte de llei de pressupostos o a l'avantprojecte de llei de mesures d'acompanyament:
  
Consisteix en un document en el qual s'especifiquen les propostes corresponents fonamentades com cal, que duran adjunt l'informe corresponent del Servei Jurídic, i el seu procediment serà el mateix que en l'apartat anterior.
  
c) Propostes concretes i observacions:
  
Podran formular-se preguntes i observacions concretes enviant-les pel correu electrònic a l'adreça esmentada en el punt a).
  
d) Imports pressupostaris de despeses i ingressos:
  
Els imports pressupostaris de despeses i ingressos es registraran en el mòdul «Elaboració Pressupostària» (EP), per mitjà del qual s'obtindran totes les magnituds monetàries dels pressupostos i el conjunt de fitxes pressupostàries (FP) corresponents a l'estructura dels pressupostos de despeses per programes.
  
En el mòdul EP un import s'atribueix a un ?compte pressupostari- que resulta de la combinació de valors independents entre si. Per a poder registrar un import, la combinació de valors corresponents haurà de ser creada prèviament, emplenant els vuit segments que la conformen. Aquests segments identifiquen:
  
· ENTITAT: Per mitjà del qual es diferencia l'administració de la Generalitat, els organismes autònoms i els ens, empreses públiques i fundacions.
  
· ORGÀNICA: Per mitjà del qual es diferencien els nivells jeràrquics de l'organització (Secció, Servei)
  
· ECONÒMICA: Per mitjà del qual es diferencien els crèdits d'ingressos i despeses per naturalesa. En les despeses s'introduiran dades a nivell de concepte, amb els dos últims dígits 00, i en ingressos a nivell de subconcepte.
  
· FUNCIONAL: Per mitjà del qual es diferencien els programes pressupostaris en què es formulen crèdits de despeses o d'ingressos de gestió departamental: (Programa a cinc xifres)
  
· ASSUMPTE: Per mitjà d'aquest segment s'identifica la despesa, en el capítol VI amb el subprojecte d'inversió, en els capítols IV i VII amb les línies de subvenció, i el capítol VIII amb els projectes financers, i podrà ser utilitzat o no, per a qualsevol altre capítol. Per als capítols IV, VI, VII i VIII aquest segment és d'obligat compliment. En ingressos s'identificaran els assumptes en el cas de finançament afectat, en la resta podrà ser ?NA?.
  
· TERRITORI: Correspon al reflex de l'impacte territorial atribuïble a l'import pressupostari.
  
· PGCP: Identifica el pressupost de despeses, d'ingressos afectes i d'ingressos no afectes.
  
· CLASSE DE PPT: correspon a l'any del pressupost que s'elabore.
  
Les fitxes pressupostàries que s'obtindran de l'explotació del mòdul EP hauran de ser les següents (Annex VI):
  
FP1. Fitxa resum de recursos financers i personals del programa. S'hi reflectirà el cost financer previst del programa per capítols de despesa per a l'exercici pressupostari del 2002, així com el detall de les transferències internes a organismes, fundacions, ens i empreses de la Generalitat Valenciana.
  
FP2. Desagregació dels capítols de despesa de cada programa, detallada per conceptes econòmics.
  
FP3. Fitxa descriptiva dels ingressos afectes al programa. S'hi detallaran els ingressos inherents a l'execució del programa i, en el cas de les subvencions, s'hi expressarà l'organisme o l'entitat que transfereix els fons. Així mateix, es farà la descripció de l'aplicació en despeses per al compliment de la finalitat a què van destinades i l'aportació financera condicionada de la Generalitat a cadascun dels ingressos previstos per a l'any 2002.
  
FP4. Fitxa d'objectius bàsics i principals línies d'actuació necessàries per a aconseguir cada objectiu. Expressarà amb brevetat i precisió la naturalesa i la dimensió del problema sobre el qual s'actua, els objectius que es persegueixen i les principals línies d'actuació que es propose dur a terme el centre gestor corresponent.
  
Les línies d'actuació es relacionaran amb l'objectiu bàsic quantificat i aquest, al seu torn, amb la problemàtica sobre la qual es pretén actuar, per mitjà del desglossament que es reflecteix en la fitxa.
  
FP6. Fitxa de projectes d'inversió. Recollirà, per a cadascun dels programes, relació dels projectes (basada en la tipologia d'inversions recollida en l'annex VII) i subprojectes d'inversió que es preveu executar, amb indicació de la denominació, l'import, el total d'aportació pròpia i aliena, l'estat d'execució i el pla plurianual d'inversió. Tots els subprojectes hauran de fer obligatòriament referència a la seua localització territorial, com a mínim a nivell comarcal i excepcionalment a nivell provincial quan l'àmbit d'aplicació de la inversió ho requerisca. A continuació, es concretarà l'import i l'origen del finançament extern referit a cadascun dels projectes previstos en l'exercici pressupostari del 2002.
  
Els projectes ja contractats hauran de reflectir les despeses plurianuals compromeses per a cadascun dels exercicis.
  
Amb caràcter obligatori, per als projectes d'inversió que requerisquen dotacions pressupostàries de despesa corrent per a l'efectiva posada en marxa, es farà constar la valoració anual de les despeses corrents i de capital necessàries per a l'obertura del servei, indicant, en tot cas, la data prevista de posada en marxa, la distribució entre els distints capítols de despesa, el volum de despesa consolidable i la quantificació de la despesa quan en l'exercici de posada en marxa es preste el servei per període inferior a l'any.
  
FP7. Fitxa de transferències. Expressarà, per a cadascuna de les actuacions de subvenció o transferència dels capítols quatre i set del pressupost de despeses, l'import assignat a l'acció, la naturalesa dels beneficiaris previstos i una breu descripció de les seues característiques, la normativa reguladora a la qual és sotmesa, les finalitats que persegueix i els imports de fons propis i, si és el cas, fons finalistes i aportació condicionada, detallant-ne les quanties i l'origen divers d'aquests fons.
  
FP8. Fitxa memòria de les operacions financeres. Contindrà la denominació, la descripció, la finalitat i les característiques de cadascuna de les operacions financeres previstes en el programa (imports previstos, terminis d'amortització i imports corresponents, tipus d'interés i beneficiaris previstos), així com la documentació i la normativa que la sustenta.
  
RP1. Fitxa resum de programes i capítols. Recull, per a cada secció o organisme autònom, la relació de programes gestionats i el seu cost previst per capítols.
  
5.2 Les empreses públiques, les fundacions i altres ens que figuren en l'annex III sota l'epígraf Comptabilitat Empresarial, emplenaran les fitxes següents, el model de les quals queda recollit en l'annex VIII de la present ordre:
  
- Fitxa programa d'actuació, inversions i finançament. Els seus apartats recullen les inversions previstes en l'empresa pública durant l'any que es pressuposta, expressades en milers d'euros i ordenades segons el tipus d'inversió. L'apartat «6. Variació del Fons de Maniobra» recollirà la diferència, positiva o negativa, entre el volum d'inversions reals i el seu finançament.
  
L'estat de finançament recull, agrupats segons les fonts de finançament, els recursos calculats per a finançar les inversions previstes.
  
- Fitxa de balanç de situació. Recull la informació sobre la situació de l'empresa o de l'ens. S'emplenarà adaptant-se a les normes del vigent Pla General de Comptabilitat.
  
- Fitxa de pèrdues i guanys. Recull el resultat previst per l'empresa per a l'exercici que es pressuposta i per a l'exercici actual. S'emplenarà adaptant-se a les normes del vigent Pla General de Comptabilitat.
  
- Fitxa de pressupost d'ingressos i despeses. Resum per capítols pressupostaris de les dades financeres del Balanç de situació.
  
- Fitxa d'objectius. Té com a finalitat recollir totes les dades necessàries per a emmarcar i definir el programa d'actuació de l'empresa durant l'exercici que es pressuposta.
  
Consta de quatre parts diferenciades:
  
A. Objectius estratègics. S'hi indicarà de la manera més explícita possible els objectius a mig i a llarg termini que resumisquen la projecció de l'empresa i marquen la seua estratègia d'actuació.
  
B. Objectius bàsics quantificats. Els objectius perseguits per al pressupost de l'any 2002 es concretaran mitjançant magnituds quantificables que permeten al gestor i als òrgans de control intern o extern avaluar la seua eficàcia.
  
Principals línies d'actuació per aconseguir l'objectiu: es detallaran a continuació de cadascun dels objectius bàsics quantificats.
  
C. Llocs de treball que cal crear. Per tal de mesurar l'eventual aportació en la creació d'ocupació, es recull en aquest apartat l'estat de la plantilla en els diferents moments del temps que s'hi marquen.
  
D. Observacions. S'emplenarà si es vol ampliar o aclarir la informació facilitada en els apartats anteriors.
  
Els pressupostos d'explotació i capital de les fundacions s'ajustaran a l'estructura establida en consonància amb el contingut dels seus comptes anuals definits pel Reial Decret 776/1998, de 30 d'abril.
  
5.3 Addicionalment la Conselleria de Sanitat aportarà els informes següents:
  
AP 1. Farmàcia.
  
Estudi econòmic que inclourà un càlcul del nombre de receptes dispensades i el seu cost unitari en l'any 2002, basant-se en els exercicis de 1999, 2000 i 2001. Aquest càlcul distingirà les receptes atribuïdes als afiliats actius de les corresponents a població protegida i desplaçats, pensionistes i altres col·lectius. Així com una distribució territorial de les receptes i la despesa dispensada.
  
AP 2. Cost dels serveis concertats.
  
Estudi econòmic que calcule el cost dels serveis concertats per centre, el nombre de persones i els actes d'atenció concertada efectuats i el seu cost unitari durant 2001 i la seua previsió per a l'exercici 2002.
  
AP 3. Efectius i cost de personal.
  
S'hi recollirà, per a cada centre gestor i programa, el nombre d'efectius de personal i el seu cost, segons la seua relació jurídica, grup i, si és el cas, nivell; s'hi distingiran els efectius reals existents en el moment de la projecció de nòmina efectuada en el mes de juny de l'exercici de 2001, així com la totalitat de les despeses ordinàries de funcionament amb el detall de conceptes de despesa.
  
6. Terminis per a l'elaboració de la documentació
  
Els distints òrgans competents trametran a la Sotssecretaria de Política Pressupostària i Tresor la documentació corresponent abans del 13 de juliol d'enguany. Les entitats autònomes, les empreses públiques, les fundacions i els altres ens de la Generalitat trametran, en el termini establit, la informació per mitjà de les conselleries a les quals estiguen adscrits. A aquest efecte, les conselleries adoptaran les mesures oportunes per a la recepció de la documentació en els terminis i en la forma fixats en la present ordre.
  
7. Criteris per a la formulació de propostes
  
Els criteris que s'han de tenir en compte per a l'elaboració del document pressupostari seran els següents:
  
a) Optimació del nombre de programes pressupostaris.
  
b) Contenció i racionalització de la despesa pública.
  
c) El capítol I «Despeses de personal» prendrà com a referència el cost anual calculat dels llocs adscrits a cada programa pressupostari en data 30 de juny de 2001.
  
d) El capítol II «Despeses de funcionament» quantificarà les projeccions efectuades en compliment de l'article 2 de l'Ordre de 23 de febrer de 2001, de la Conselleria d'Economia, Hisenda i Ocupació, per la qual es regula el procediment de gestió del pressupost de la Generalitat Valenciana per a 2001, i els compromisos documentats amb acord de Govern.
  
e) En els capítols IV, VI, VII i VIII de despeses s'hauran d'incloure:
  
- L'aportació de la Generalitat a les despeses de funcionament o d'explotació dels organismes, empreses, fundacions i altres ens públics de la Generalitat, als quals s'aplicaran els mateixos criteris establits anteriorment d'aquest epígraf.
  
- Línies i projectes d'inversió o financers cofinançats amb fons finalistes procedents de persones jurídiques del sector públic o privat.
  
- Línies i projectes d'inversió o financers cofinançats amb recursos procedents de la Unió Europea.
  
- Línies de subvenció de caràcter permanent que deriven de l'aplicació de normes amb rang de llei.
  
- Compromisos documentats amb acords de Govern.
  
- Compromisos ferms adquirits a càrrec d'exercicis futurs.
  
DISPOSICIONS FINALS
  
Primera
  
S'autoritza la Sotssecretaria de Política Pressupostària i Tresor per a dictar les instruccions que considere necessàries per a l'aplicació de la present ordre.
  
Segona
  
Com a conseqüència de la implantació de l'euro com unitat de compte durant l'exercici 2002, s'inclou com annex d'aquesta ordre un conjunt d'instruccions dictades per la Direcció General de Tributs per a facilitar la seua implantació en l'àmbit dels tributs i preus públics.
  
Tercera
  
La relació de persones juridicopúbliques recollida en l'annex III té caràcter indicatiu, en aquest sentit les diferents conselleries seran responsables de trametre tant els avantprojectes de pressupostos corresponents a les entitats que en la data de publicació de la present ordre estiguen en funcionament, com la d'aquelles la posada en marxa dels quals estiga prevista abans de l'1 de gener de 2002.
  
Quarta
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 12 de juny de 2001
  
El conseller d'Economia, Hisenda i Ocupació,
  
VICENTE RAMBLA MOMPLET
  
Instruccions de la Direcció General de Tributs sobre mesures d'introducció de la unitat de compte euro en les propostes de modificació de normes tributàries que s'hagen d'incloure en la Llei de Mesures Fiscals, de Gestió Administrativa i Financera, i d'Organització de la Generalitat Valenciana per a 2002.
  
La utilització exclusiva de la unitat de compte euro a partir de l'1 de gener de 2002, tal i com estableix la Llei 46/1998, de 17 de desembre, sobre introducció de l'euro, comporta la necessitat d'introduir l'euro com unitat de compte en tots aquells instruments jurídics que tinguen un contingut econòmic expressat en pessetes.
  
Entre aquests instruments es troben les memòries economicofinanceres i altres documents de contingut econòmic que s'elaboren com a conseqüència de la proposta de modificacions legislatives que s'hagen d'incorporar a la Llei d'Acompanyament a la de Pressupostos de la Generalitat Valenciana per a l'exercici 2002.
  
Per això s'ha considerat oportú elaborar unes directrius que faciliten el procés d'elaboració de les memòries esmentades i altres documents que s'hagen de presentar, alhora que es recullen les adaptacions requerides per a la implantació definitiva de l'euro.
  
En virtut d'això, aquesta direcció general dicta les següents:
  
Instruccions
  
Primera
  
Les memòries justificatives i, si és procedent, les economicofinanceres, que hagen d'adjuntar-se a les propostes de modificació de normes reguladores de taxes i preus públics que es presenten davant la Direcció General de Tributs pels distints centres gestores, per a la seua inclusió, si és el cas, en la Llei de Mesures Fiscals, de Gestió Administrativa i Financera, i d'Organització de la Generalitat Valenciana per a 2002, compararan els imports resultants en pessetes en euros, tenint en compte que es consideraran propostes les xifres expressades en euros.
  
Segona
  
1. En la conversió d'imports de les taxes i preus públics amb tarifes unitàries superiors a 1,66 pessetes (un centeuro), es durà a terme l'aplicació estricta de la Llei d'Introducció de l'Euro, és a dir la mera divisió per 166,386, la qual produirà un import amb dos decimals.
  
2. Als efectes del que preveu l'apartat anterior, s'efectuarà l'arredoniment a la unitat fraccionària centeuro, de manera que si el tercer decimal trobat com a resultat de la conversió és 5 o superior, s'arredonirà al centeuro superior i, en cas contrari, al centeuro inferior (ex.: 35,467 euros s'arredonirà a 35,47 euros. Al contrari 35,464 euros s'arredonirà a 35,46 euros),
  
3. Els augments que es produïsquen en les tarifes com a conseqüència d'un increment en els costos del servei, s'efectuaran en pessetes per a la posterior conversió en euros.
  
Tercera
  
En la conversió d'imports unitaris inferiors a 1,66 pessetes, es podrà mantenir un preu amb més de dos decimals sempre que el producte de la tarifa per la base sobre la qual s'haja d'aplicar produïsca una quantitat superior a un centeuro. En un altre cas, s'haurà de proposar una redefinició de la taxa o preu, que assegure que sempre es liquidarà per una quantita que en permeta el cobrament.
  
Quarta
  
En els casos en què per al càlcul d'una taxa o un preu s'empren bases expressades en milions de pessetes o fracció, s'haurà de redefinir la taxa, en la mesura que siga possible, a fi que la base s'expresse en euros o múltiples decimals d'euros, amb el corresponent ajust en les tarifes, vetlant perquè no es produïsca una reducció en la recaptació pel fet de la conversió de la base de referència de pessetes a euros.
  
Quinta
  
1. Pel que fa al cas en què es determina una escala de quotes segons intervals de la base, s'ajustarà l'escala de la base en euros i/o múltiples decimals d'euro i proporcionalment l'escala de quotes, la qual contindrà els decimals que resulten necessaris.
  
2. Als efectes del que disposa l'apartat anterior, els salts en l'escala de la base s'establiran en un centeuro.


Còpia Permalink ELI